De pe culoarul morții, în exil. Povestea rapperului care a fost torturat doi ani într-o închisoare iraniană. „Mi-au interzis fericirea”
Saman Yasin credea că părăsește închisoarea. Era ora 5 dimineața, iar gardienii tocmai îi spuseseră să-și strângă lucrurile, dar următorul lucru pe care l-a știut a fost că era legat la ochi și cu un ștreang în jurul gâtului, scrie CNN într-un articol dedicat rapperului iraniano-kurd care a fost torturat, forțat să recunoască infracțiuni pe care nu le-a comis și apoi condamnat la moarte în Iran, în timpul protestelor cauzate de uciderea tinerei Mahsa Amini, în 2022. Bărbatul a scăpat de pedeapsa capitală, a fugit din Iran și se află acum în Germania, unde luptă cu efectele psihice și fizice ale torturii, visează la o carieră în America și speră să fie o voce pentru iranienii care se opun regimului de la Teheran.